**Informatīvais ziņojums par**

**atļauju Zemkopības ministrijai uzņemties papildu valsts budžeta ilgtermiņa saistības, īstenojot Eiropas Komisijas *LIFE* programmas integrēto projektu**

**“Latvijas upju baseinu apsaimniekošanas plānu ieviešana laba virszemes ūdens stāvokļa sasniegšanai”**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteikto valsts budžeta ilgtermiņa saistību maksimāli pieļaujamos apmēru. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus plāno atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto projektu īstenošanā. *LIFE* programma ir Eiropas Komisijas (turpmāk – EK) finanšu instruments vides kvalitātes un klimata pārmaiņu, inovatīvu un ilgtspējīgu uzlabojumu ieviešanai. Galvenais *LIFE* programmas mērķis ir veicināt ES vides un klimata politikas īstenošanu, attīstību un aktualizēšanu, piešķirot līdzfinansējumu projektiem, kas atbilst *LIFE* programmas mērķiem un rada papildu pievienoto vērtību ES. Uz programmu attiecas Eiropas Parlamenta un Padomes 2013. gada 11. decembra Regula (ES) Nr. 1293/2013 par vides un klimata pasākumu programmas *(LIFE)* izveidi. *LIFE* integrētie projekti ir plaša mēroga projekti, kas nodrošina Eiropas Savienībā būtisku vides un klimata politikas dokumentu pilnīgu ieviešanu konkrētā reģionā, kā arī sekmē labāku vides politikas mērķu integrāciju citās politikas jomās. Finansējums tiek izmantots gan klimata, gan vides problēmu risinājumiem. Īstenojot projektus, tiek ieviesta konkrēta valstī apstiprināta stratēģija vai rīcības plāns.

Zemkopības ministrija (turpmāk – ZM) īstenos EK *LIFE* programmas integrēto projektu “Latvijas upju baseinu apsaimniekošanas plānu ieviešana laba virszemes ūdens stāvokļa sasniegšanai” (turpmāk – Projekts). Projekta vadošais partneris ir VSIA "Latvijas Vides, ģeoloģijas un meteoroloģijas centrs” (turpmāk – vadošais partneris), kas 2019. gada 25. novembrī ir noslēdzis granta līgumu ar Eiropas Komisijas Mazo un vidējo uzņēmumu izpildaģentūru par projekta īstenošanu (līguma numurs LIFE18IPE/LV/000014).

ZM projektā piedalās kā viens no projekta partneriem. Projektā piedalās vēl citi partneri – Vides aizsardzības un reģionālās attīstības ministrija, Latvijas Lauksaimniecības universitāte, Latvijas Valsts mežzinātnes institūts “Silava”, Latvijas Universitāte, Pārtikas drošības, dzīvnieku veselības un vides zinātniskais institūts “BIOR”, SIA “Procesu analīzes un izpētes centrs”, Engures novada dome (ECC), SIA “Jelgavas novada KUP”, VSIA “Zemkopības ministrijas nekustamie īpašumi”, AS “Latvijas valsts meži”, Latvijas Ūdensapgādes un kanalizācijas uzņēmumu asociācija, Zemnieku saeima, Pasaules dabas fonds, Latvijas dabas fonds, biedrība “Baltijas krasti”, Baltijas vides forums – Latvija (BEF – LV) un SIA “Latvijas Lauku konsultāciju un izglītības centrs”. Projekta ilgums ir no 2020. gada 1. janvāra līdz 2027. gada 31. decembrim.

Kopējās projekta izmaksas ZM ir 353 742 eiro, no kurām EK līdzfinansējums ir 212 245 eiro un valsts līdzfinansējums – 141 497 eiro. Valsts līdzfinansējuma daļa tiks segta no valsts budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” ar Vides aizsardzības un reģionālās attīstības ministrijas lēmumu, kas pieņemts sadarbībā ar Valsts reģionālās attīstības aģentūras Latvijas vides aizsardzības fonda administrāciju kā atbildīgo institūciju par *LIFE* programmas līdzfinansējuma piesaistīšanu.

Tiek plānots, ka ZM saņems EK piešķirto finansējumu šādā apmērā un kārtībā: avansa maksājumu 20 % apmērā (42 449 eiro) no ZM pasākumiem paredzētā finansējuma – pēc līguma parakstīšanas un priekšfinansējuma saņemšanas no Eiropas Komisijas; otrais maksājums 60 % (127 347 eiro) no ZM līgumā noteiktajiem pasākumiem paredzētā finansējuma tiks pārskaitīts pēc tam, kad pilnībā būs izmantoti pirmajā maksājumā piešķirtie līdzekļi; gala maksājums līdz 20 % (42 449 eiro) no kopējā finansējuma tiks pārskaitīts, pamatojoties uz Komisijas novērtējumu par gala izdevumu un ienākumu pārskatu un Projektā attiecināmajiem izdevumiem.

Tā kā Projektā plānotā naudas plūsma ir nevienmērīga, tad, lai nodrošinātu finanšu plūsmas nepārtrauktību, ir nepieciešams priekšfinansējums no valsts budžeta. Turklāt no Projektā paredzētajiem izdevumiem lielākā izmaksu pozīcija ir personāla atalgojums, tāpēc ir īpaši svarīgi nodrošināt tā nepārtrauktību. ZM pēc *LIFE* līdzfinansējuma maksājumu saņemšanas no Projekta vadošā partnera līdzekļus ieskaitīs valsts budžeta ieņēmumos.

Tādējādi, lai atbilstoši Ministru kabineta 2018. gada 17. jūlija noteikumos Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” (turpmāk – noteikumi Nr. 421) noteiktajai kārtībai varētu iesniegt pieprasījumu valsts budžeta līdzekļu priekšfinansējuma nodrošināšanai, ZM ir sagatavojusi informatīvo ziņojumu un Ministru kabineta sēdes protokollēmumu, par iespēju uzņemties valsts budžeta ilgtermiņa saistības projekta īstenošanai.

**2. Izmaksas un finansiālie nosacījumi saskaņā ar projektu**

Projekta īstenošanai plānotie ZM izdevumi pa finansējuma veidiem un gadiem ir šāds:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Izdevumu pozīcijas** | **2020** | **2021** | **2022** | **2023** | **2024** | **2025** | **2026** | **2027** | **Kopā:** |
| Atalgojuma izmaksas | 16743 | 22276 | 22276 | 22276 | 22276 | 22276 | 22276 | 22276 | **172675** |
| Komandējuma izmaksas | 2000 | 2925 | 2125 | 2125 | 1400 | 1400 | 2150 | 2150 | **16275** |
| Ārējā ekspertīze |  |  |  |  |  | 15000 | 25000 |  | **40000** |
| Infrastruktūras izmaksas |  |  | 100 000 |  |  |  |  |  | **100000** |
| Citi izdevumi | 250 |  |  |  |  | 750 | 750 |  | **1750** |
| Pieskaitāmās izmaksas | 1216 | 1765 | 8710 | 1709 | 1658 | 2761 | 3513 | 1710 | **23042** |
| **Kopā:** | **20209** | **26966** | **133111** | **26110** | **25334** | **42187** | **53689** | **26136** | **353742** |

Savukārt projekta finanšu plūsmas nodrošināšana plānota šādi:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2020** | **2021** | **2022** | **2023** | **2024** | **2025** | **2026** | **2027** | **Kopā** |
| LV līdzfinansējums |  | 1 890 | 70 224 | 10 444 | 10 134 | 16 875 | 21476 | 10454 | 141 497 |
| Avansa maksājums no Vadošā partnera | 42 449 |  |  |  |  |  |  |  | 42 449 |
| Priekšfinansējums |  | 2 836 | 62 887 | 15 666 | 15 200 | 25 312 | 32213 | 15682 | 169 796 |
| Kopā projekta finansējums | 42 449 | 4 726 | 133 111 | 26 110 | 25 334 | 42 187 | 53 689 | 26 136 | 353 742 |

Tādējādi avansa maksājums no vadošā partnera pilnībā nodrošina projektam nepieciešamo izdevumu segšanu 2020. gadam. Latvijas līdzfinansējumu un LIFE programmas līdzfinansējuma daļu plānots pieprasīt, tikai sākot no 2021. gada.

**3. Ieguvumi no projekta īstenošanas Latvijā**

Projekta vispārējais mērķis ir uzlabot riska ūdensobjektu stāvokli visā Latvijā, īstenojot pasākumus, kas noteikti Daugavas, Gaujas, Lielupes un Ventas upju baseinu apsaimniekošanas plānos. Projekta laikā plānots pievērsties 164 riska ūdens objektiem (89 upēm un to posmiem, 75 ezeriem) Latvijā, plānojot sasniegt labu stāvokli 5 % šā brīža riska virszemes ūdensobjektos. Paredzams, ka ilgtermiņā kā netiešs projekta rezultāts labs stāvoklis varētu tikt sasniegts līdz 50 ūdensobjektos (30%), kuros vērojamas līdzīgas slodzes un citas kopīgas ietekmes.

ZM ir iesaistīta projekta pasākumos, kas noteikti, lai īstenotu vienu no projekta mērķiem – samazināt ūdensobjektos augu barības vielu un citu piesārņotāju daudzumu no lauksaimniecības un mežsaimniecības zemēm, īpašu uzmanību pievēršot fosfora ieplūdes samazināšanai. Projekta sākuma fāzē plānoti sagatavošanās pasākumi, pēc tam turpinot īstenot projektu ar ieviešanas pasākumiem. Sagatavošanās pasākumu laikā paredzēts veikt lauksaimnieciskā un mežsaimnieciskā piesārņojuma avotu novērtējumu atlasīto riska ūdensobjektu sateces baseinu teritorijās, kā arī izstrādāt praktiskas rekomendācijas un tehniskos risinājumus zaļās infrastruktūras un videi draudzīgu meliorācijas sistēmas elementu ierīkošanai atlasīto riska ūdensobjektu lauksaimniecības un mežsaimniecības teritorijās. Projekta turpinājumā plānoti demonstrējumi par augu barības vielu samazināšanu no lauksaimniecības un mežsaimniecības. Demonstrējumiem paredzēts izveidot un nodrošināt zaļās infrastruktūras darbību, kā arī veikt videi draudzīgu meliorācijas sistēmas elementu izbūvi un uzturēšanu atlasīto riska ūdensobjektu lauksaimniecības un mežsaimniecības teritorijās. Nobeigumā tiks sagatavots pārskats par demonstrācijām un ieteikumi nepieciešamajiem pasākumiem augu barības vielu samazināšanai upju baseinu apsaimniekošanas plānos.

ZM ir ieinteresēta piedalīties projektā, jo lauksaimnieciskā un mežsaimnieciskā darbība ir būtisks difūzā piesārņojuma avots ūdensobjektos. Veiksmīga upju baseinu apsaimniekošanas plānu īstenošana nav iespējama bez atbilstošas politikas un tādu pasākumu noteikšanas lauksaimniecībā un mežsaimniecībā, kas vērsti uz ūdens aizsardzību no piesārņojuma ar augu barības vielām. Jau pašlaik lauksaimniecībā ir noteikti pasākumi ūdens kvalitātes aizsardzībai no lauksaimnieciskās darbības izraisīta piesārņojuma – tie izriet no Padomes 1991. gada 12. decembra Direktīvas 91/676/EEK attiecībā uz ūdeņu aizsardzību pret piesārņojumu ar nitrātiem, un sniedz ieguldījumu upju baseinu apsaimniekošanas plānu mērķu īstenošanā. Veiksmīgai ūdens aizsardzības pasākumu īstenošanai lauksaimniecībā tiek paredzēts arī finansiāls atbalsts saistībā ar Kopējo lauksaimniecības politiku. Projekta rezultāti dos informāciju, kas nepieciešama turpmākas veiksmīgas un efektīvas politikas plānošanā ūdeņu aizsardzībai no lauksaimnieciskas un mežsaimnieciskas izcelsmes piesārņojuma ar augu barības vielām. Tāpat projekta laikā tiks izstrādāti un izvērtēti priekšlikumi iespējamiem atbalsta pasākumiem Kopējās lauksaimniecības politikā plānošanas periodam pēc 2027. gada, lai uzlabotu un nodrošinātu mērķtiecīgāku atbalsta ieguldījumu ilgtspējīgās lauksaimniecības praksēs, kas mazinātu lauksaimniecības un mežsaimniecības darbības radīto piesārņojumu ūdensobjektos.

Iesaistoties šādos projektos, palielinās ZM ekspertu profesionalitāte, un tas ir ieguvums visai Latvijas lauksaimniecības nozarei.

**4. Priekšlikumi turpmākai rīcībai**

Tā kā dalība ārvalstu finanšu instrumentu projektos ir vērtīga ne tikai ZM, bet arī visas nozares attīstībai, tā iegūstot jaunu pieredzi un zināšanas projektu veiksmīgai ieviešanai un īstenošanai, nepieciešams atļaut ZM uzņemties valsts budžeta ilgtermiņa saistības 353 742 eiro apmērā, lai nodrošinātu sekmīgu projekta pasākumu īstenošanu

Projekta īstenošanai, sākot ar 2021. gadu, būs nepieciešams ieplānot finansējumu no valsts budžeta programmas 80.00.00. "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" 141 497 eiro apmērā kā Latvijas līdzfinansējumu projektā un 169 796 eiro kā priekšfinansējumu no valsts budžeta. ZM pēc maksājumu saņemšanas no projekta vadošā partnera attiecīgās summas ieskaitīs valsts budžeta ieņēmumos.

Zemkopības ministrs K. Gerhards